b'\n_START_ARTICLE_\nDustin Ackley\n_START_SECTION_\nSrednje\xc5\xa1olska kariera\n_START_PARAGRAPH_\nAckley je najprej obiskoval srednjo \xc5\xa1olo v mestu North Forsyth. Pri tamkaj\xc5\xa1nji ekipi je metal in igral na polo\xc5\xbeaju tretje baze.  Nato je pre\xc5\xa1el na srednjo \xc5\xa1olo South Stokes High School, kjer je v svojem 4. letniku za svojo igro v predsezoni in kon\xc4\x8dnici prejel nagrado Louisville Slugger kot eden najbolj\xc5\xa1ih v ZDA. V svojem 3. letniku je prejel priznanje Igralec leta svoje konference. Svoji srednji \xc5\xa1oli je pomagal do naslova zvezne dr\xc5\xbeave v letih 2003 in 2004. Prav tako je bil odli\xc4\x8den pri ocenah in bil na t. i. A Honor Roll (Seznamu najbolj\xc5\xa1ih).\n_START_SECTION_\nUniverzitetna kariera\n_START_PARAGRAPH_\nAckley je obiskoval Univerzo Severne Karoline v Chapel Hillu. V letu 2007 je zaklju\xc4\x8dil sezono, ki je bila ena najbolj\xc5\xa1ih v napadalnem smislu v zgodovini univerze. Postavil je rekorde univerze in vodil svojo dr\xc5\xbeavo z 119 udarci v polje v 73 tekmah in skupno 296 odbijalskih nastopih. Vseh 73 tekem je odigral v za\xc4\x8detni postavi, od tega 65 na polo\xc5\xbeaju prve baze. Z odbijalskim povpre\xc4\x8djem 0,402 je postal \xc5\xa1ele 5. v zgodovini baseballskega programa univerza, katerega odbijalsko povpre\xc4\x8dje v eni sezoni je presegalo 0,400. Z 74 lastnimi teki je postavil rekord univerze za novince._NEWLINE_Bil je imenovan za najbolj\xc5\xa1ega novinca leta in bil zelo visoko cenjen v poro\xc4\x8dilih ocenjevalcev Baseball America, Collegiate Baseball in Rivals.com. Prejel je nagrado S.H. Basnight kot najkoristnej\xc5\xa1i nemetalec ekipe. Skupaj z ekipo je pri\xc5\xa1el do zadnjega kroga Univerzitetne Svetovne serije, kjer pa so izgubili proti ekipi Oregon State Beavers._NEWLINE_V letu 2008 je Ackley bil v vseh 68 tekmah \xc4\x8dlan za\xc4\x8detne postave. Na 60 je igral na prvi bazi, na osmih pa v levem zunanjem polju. Njegovo odbijalsko povpre\xc4\x8dje sezone je bilo astronomskih 0,417, postavil je rekord \xc5\xa1ole z 82 lastnimi teki, odbil 7 doma\xc4\x8dih tekov, ukradel 19 baz in domov poslal 51 tekov. Je edini igralec v zgodovini \xc5\xa1ole, ki mu je dvakrat uspel podvig odbijalskega povpre\xc4\x8dja nad 0,400, prav tako pa se mu je uspelo prebiti med najbolj\xc5\xa1ih deset v zgodovini \xc5\xa1ole v kategorijah udarcev v polje, prostih prehodov na bazo, skupnih baz in odbijalskih nastopov. Ponovno je bil udele\xc5\xbeenec Univerzitetne Svetovne serije. Prejel je ve\xc4\x8d imenovanj za najbolj\xc5\xa1ega v svoji kategoriji v dr\xc5\xbeavi. Bil je polfinalist za nagrado najbolj\xc5\xa1ega polpoklicnega igralca Golden Spikes Award ter na o\xc5\xbejih spiskih za nagradi Dick Howser Trophy in Brooks Wallace Award. Ponovno je osvojil nagrado S.H. Basnight Award._NEWLINE_Leta 2009 je ponovno igral v Univerzitetni svetovni seriji in postavil rekord za najve\xc4\x8d udarcev v polje v zgodovini slednje. V kon\xc4\x8dnem dvoboju za Golden Spikes Award leta ga je premagal Stephen Strasburg.\n_START_SECTION_\nNi\xc5\xbeje podru\xc5\xbenice\n_START_PARAGRAPH_\nIzbran je bil z drugim izborom na naboru lige MLB leta 2009 s strani ekipe Seattle Mariners. 17. avgusta so pred polno\xc4\x8dnim rokom mediji poro\xc4\x8dali, da je s klubom sklenil pogodbo, vredno 9,5 milijona ameri\xc5\xa1kih dolarjev,, vendar je bilo kasneje potrjeno, da je Ackley sklenil 5-letno pogodbo, ki mu je skupno prinesla 7,5 milijona ameri\xc5\xa1kih dolarjev z mo\xc5\xbenostjo dodatka do 2,5 milijona dolarjev, katerega dele\xc5\xbe je bil odvisen od hitrosti, s katero se je prebil v ligo MLB.  Sporazum med ekipo iz Seattle in njegovim agentom Scottom Borasom je bil dose\xc5\xbeen le 15 minut pred rokom. _NEWLINE_31. avgusta je Ackley \xc5\xa1e uradno potrdil podpis pogodbe. Ob podpisu je Ackley dal vedeti, da \xc5\xa1e naprej \xc5\xbeeli nositi \xc5\xa1tevilko 13, ki jo je nosil \xc5\xbee v Severni Karolini. Po novinarski konferenci se je Ackley sre\xc4\x8dal z novimi soigralci. \xc5\xa0e posebej navdu\xc5\xa1en je nad njim bil Ken Griffey Jr., ki se je glasno \xc4\x8dudil dejstvu, da se ekipi pridru\xc5\xbeuje igralec, ki je telesno la\xc5\xbeji od I\xc4\x8dira Suzukija. Ackley se je med preostalimi dnevnimi dejavnostnimi prav tako udele\xc5\xbei l odbijalskih vaj. _NEWLINE_Ackley je svojo poklicno pot pri\xc4\x8del pri ekipi Peoria Javelinas v ligi Arizona Fall League. Pri tem so se mu med drugimi pridru\xc5\xbeili nadobudni Phillippe Aumont, Josh Fields, Anthony Varvaro, Carlos Triunfel in Juan D\xc3\xadaz. Ackley je bil za svoje predstave 2. novembra imenovan za Vzhajajo\xc4\x8do zvezdo lige.  Nato je bil 20. novembra imenovan \xc5\xa1e za Najkoristnej\xc5\xa1ega igralca lige.\n_START_SECTION_\nLiga MLB\n_START_PARAGRAPH_\nAckley je na polo\xc5\xbeaju druge baze pri\xc4\x8del igrati \xc5\xa1ele leta 2010. V Severni Karolini je igral kot bli\xc5\xbenji zaustavljalec, kasneje \xc5\xa1e v osrednjem zunanjem polju in na prvi bazi. Njegov univerzitetni trener, Mike Fox, je sicer Ackleya \xc5\xbee posku\xc5\xa1al privaditi na drugo bazo, a se je slednji kasneje ustalil v zunanjem polju. O njegovi dokon\xc4\x8dni selitvi na drugo bazo je dejal:\xc2\xa0\xc2\xbbMenim, da mu telesne sposobnosti to omogo\xc4\x8dajo in da mu bo uspelo.\xc2\xab Prvi\xc4\x8d je na drugi bazi igral 8. aprila 2010 na stopnji Double-A z ekipo West Tenn Diamond Jaxx na dan odprtja lige Southern League. Kot prvi odbijalec v postavi v 4 odbijalskih nastopih ni zabele\xc5\xbeil udarca v polje. _NEWLINE_Ekipa ga je 17. junija 2011 iz Tacome na stopnji Triple-A povi\xc5\xa1ala v ligo MLB, kjer je istega dne tudi prvi\xc4\x8d nastopil. V svojem prvem odbijalskem nastopu je odbil udarec v polje za eno bazo. \xc5\xbde naslednji dan je odbil svoj prvi doma\xc4\x8di tek v ligi MLB, dan kasneje pa \xc5\xa1e svoj prvi udarec v polje za tri baze. Sezono je kon\xc4\x8dal z odbijalskim povpre\xc4\x8djem 0,273 in bil imenovan za Najkoristnej\xc5\xa1ega igralca ekipe s strani Seattleskega oddelka Zveze piscev o baseballu ZDA. 28. marca 2012 je Ackley s svojo ekipo odprl sezono na Japonskem. V svojem drugem odbijalskem nastopu je odbil doma\xc4\x8di tek za sredino zunanjega polja, in s tem prvi doma\xc4\x8di tek sezone v ligi MLB.'